LPN ควัก 95.69 ลบ. ซื้อที่ดินย่านแจ้งวัฒนะ ลุยพัฒนาอาคารชุด 600 ลบ. เล็งเปิดตัวไตรมาส 3
LPN ควัก 95.69 ลบ. ซื้อที่ดินย่านแจ้งวัฒนะ ลุยพัฒนาอาคารชุด มูลค่าโครงการ 600 ลบ. เล็งเปิดตัวไตรมาส 3/62 คาดเริ่มโอนกรรมสิทธิ์และรับรู้รายได้ในปี 63
LPN ควัก 95.69 ลบ. ซื้อที่ดินย่านแจ้งวัฒนะ ลุยพัฒนาอาคารชุด มูลค่าโครงการ 600 ลบ. เล็งเปิดตัวไตรมาส 3/62 คาดเริ่มโอนกรรมสิทธิ์และรับรู้รายได้ในปี 63
5 ก.ค. 2562

บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ระบุว่า เมื่อวานนี้ (4 ก.ค.) บริษัทได้ซื้อที่ดินบริเวณถนนแจ้งวัฒนะ ซอย 10 สำหรับพัฒนาโครงการเพื่อขาย โดยเป็นการซื้อจากบุคคลธรรมดาที่ไม่มีส่วนเกี่ยวข้องหรือส่วนได้เสียกับบริษัท มีเนื้อที่รวม 1,772 ตารางวา ซึ่งตั้งอยู่ที่แขวงทุ่งสองห้อง เขตบางเขน กรุงเทพมหานคร มูลค่ารวม 95.69 ล้านบาท บริษัทได้ชำระเงินสดทั้งหมดในวันโอนกรรมสิทธิ์ โดยแหล่งเงินลงทุนมาจากผลกำไรจากการดำเนินงาน และจากสถาบันการเงิน
สำหรับที่ดินดังกล่าว บริษัทมีแผนจะพัฒนาโครงการอาคารชุด สูงประมาณ 8 ชั้น จำนวน 2 อาคาร ห้องชุดเพื่อการพักอาศัยและเพื่อการพาณิชย์ ประมาณ 466 ยูนิต โดยมีมูลค่าของโครงการประมาณ 600 ล้านบาท มีระยะเวลาการขายและการพัฒนาโครงการประมาณ 9 เดือน โดยจะเปิดตัวโครงการภายในไตรมาส 3/62 และคาดว่าจะเริ่มโอนกรรมสิทธิ์และรับรู้รายได้ในปี 63 ทั้งนี้ บริษัทประเมินผลตอบแทนเบื้องต้นประมาณ 30%